Na temelju članka 15. stavka 2. Zakona o javnoj nabavi ("Narodne novine" broj 120/16. i 114/22) i članka 30. Statuta Općine Novo Virje ("Službeni glasnik Koprivničko-križevačke županije“ broj 4/21), Općinsko vijeće Općine Novo Virje  na 18. sjednici održanoj 20. prosinca 2023. donijelo je
PRAVILNIK

o provedbi postupka jednostavne nabave

u Općini Novo Virje

I. OPĆA ODREDBA
Članak 1.

Pravilnikom o provedbi postupka jednostavne nabave u Općini Novo Virje (u daljnjem tekstu: Pravilnik) uređuje se postupak jednostavne nabave u Općini Novo Virje (u daljnjem tekstu: naručitelj), koji prethodi stvaranju ugovornog odnosa za nabavu robe ili usluga procijenjene vrijednosti manje od 26.540,00 eura, odnosno radova procijenjene vrijednosti manje od 66.360,00 eura (u daljnjem tekstu: jednostavna nabava), a za koji sukladno odredbama Zakona o javnoj nabavi ("Narodne novine" broj 120/16. i 114/22) ne postoji obveza provedbe postupka javne nabave.


II. NAČELA JAVNE NABAVE

Članak 2.

U provedbi postupka jednostavne nabave iz ovog Pravilnika, naručitelj je obvezan poticati tržišno nadmetanje kad god je moguće, osigurati jednak tretman svim gospodarskim subjektima koji sudjeluju u postupku nabave te transparentrnost postupka.


Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično i svrhovito trošenje proračunskih sredstava.


III. POSTUPCI JEDNOSTAVNE NABAVE

Članak 3.

Postupci jednostavne nabave u smislu ovog Pravilnika jesu:

1. Javno prikupljanje ponuda,
2. Ograničeno prikupljanje ponuda i

3. Izravno ugovaranje.

1. Javno prikupljanje ponuda

Članak 4.

Javno prikupljanje ponuda je postupak jednostavne nabave u kojem na temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.


Javno prikupljanje ponuda može se provesti za nabavu robe i usluga čija je procijenjena vrijednost jednaka ili veća od 7.000,00 eura, a manja od 26.540,00 eura te za nabavu radova čija je procijenjena vrijednost jednaka ili veća od 7.000,00 eura, a manja od 66.360,00 eura, temeljem odluke općinskog načelnika o javnom prikupljanju ponuda.


Poziv za javno prikupljanje ponuda objavljuje se na službenoj web stranici naručitelja www.novo-virje.hr . 
Za odabir ponude je dovoljna jedna pristigla ponuda koja udovoljava svim traženim uvjetima naručitelja.

Odluku o odabiru ponude ili Odluku o poništenju postupka donosi Općinsko vijeće Općine Novo Virje, na temelju rezultata pregleda i ocjene ponuda.


Rok za donošenje Odluke o odabiru najpovoljnijeg ponuditelja ili Odluke o poništenju postupka nabave iznosi 30 dana od isteka roka za dostavu ponuda  osim ako je u dokumentaciji o nabavi određen duži rok.

Temeljem odluke o odabiru iz stavka 6. ovog članka s odabranim gospodarskim subjektom zaključuje se ugovor.


Poziv iz stavka 3. ovoga članka može se, umjesto na web stranici naručitelja, objaviti u Elektroničkom oglasniku javne nabave Republike Hrvatske (EOJN) ili na web aplikaciji Agencije za plaćanja u poljoprivredi, ribarstvu i ruralnom razvoju, ovisno o prirodi predmeta nabave i razini tržišnog natjecanja.
2. Ograničeno prikupljanje ponuda
Članak 5.


Ograničeno prikupljanje ponuda je postupak jednostavne nabave u kojem naručitelj poziva najmanje tri gospodarska subjekta po vlastitom odabiru da dostave ponudu sukladno uvjetima i zahtjevima iz poziva na dostavu ponuda.


Ograničeno prikupljanje ponuda provodi se za nabavu robe ili usluga čija je procijenjena vrijednost jednaka ili veća od 7.000,00 eura, a manja od 26.540,00 eura te za nabavu radova čija je procijenjena vrijednost jednaka ili veća od 7.000,00 eura, a manja od 66.360,00 eura, ako odlukom načelnika o početku postupka jednostavne nabave nije određeno da se postupak provodi sukladno članku 4. ovog Pravilnika. 


Poziv na dostavu ponuda upućuje se gospodarskim subjektima na dokaziv način (putem ovlaštenog pružatelja poštanskih usluga ili druge odgovarajuće kurirske službe, faksom, elektroničkom poštom).
Za odabir ponude dovoljna je jedna pristigla ponuda koja udovoljava svim traženim uvjetima naručitelja.


Iznimno, ovisno o prirodi predmeta nabave i razini tržišnog natjecanja, poziv za dostavu ponuda može se uputiti najmanje jednom gospodarskom subjektu, u slučajevima:

· kada to zahtijevaju tehnički ili umjetnički razlozi, kod zaštite isključivih prava i na temelju isključivih prava sukladno posebnim Zakonima i dr. propisima,

· kod hotelskih i restoranskih usluga, odvjetničkih usluga, javnobilježničkih usluga, zdravstvenih usluga, socijalnih usluga, usluga obrazovanja, konzultantskih usluga, konzervatorskih usluga, usluga vještaka, usluga tekućeg održavanja skloništa kod kojih je uvjet da ponuditelj posjeduje ovlaštenje za obavljanje poslova,

· kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina,

· u slučaju provedbe nabave koja zahtijeva žurnost,
· u ostalim slučajevima po Odluci naručitelja.


Odluku o odabiru ili Odluku o poništenju postupka u postupcima nabave robe ili usluga procijenjene vrijednosti jednake ili veće od 7.000,00 eura, a manje od 26.540,00 eura te radova vrijednosti jednake ili veće od 7.000,00 eura, a manje od 66.360,00 eura donosi Općinsko vijeće Općine Novo Virje.

Rok za donošenje Odluke o odabiru najpovoljnijeg ponuditelja ili Odluke o poništenju postupka nabave iznosi 30 dana od isteka roka za dostavu ponuda osim ako je u dokumentaciji o nabavi određen duži rok.

Temeljem Odluke o odabiru iz stavka 6. ovog članka s odabranim gospodarskim subjektom zaključuje se ugovor. 


Rok za donošenje Odluke o odabiru najpovoljnijeg ponuditelja ili Odluke o poništenju postupka nabave iznosi 30 dana od isteka roka za dostavu ponuda osim ako je u dokumentaciji o nabavi određen duži rok.

Temeljem odluke o odabiru iz stavka 8. ovog članka s odabranim gospodarskim subjektom zaključuje se ugovor.

3. Izravno ugovaranje
Članak 6.

Izravno ugovaranje je postupak jednostavne nabave koji se provodi izdavanjem narudžbenice ili sklapanjem ugovora s jednim gospodarskim subjektom temeljem ponude tog gospodarskog subjekta.

Narudžbenica ili ugovor iz stavka 1. ovog članka mora sadržavati najmanje sljedeće podatke: naziv i adresu naručitelja, naziv i adresu isporučitelja/izvoditelja, broj narudžbenice, predmet narudžbe, vrijednost narudžbe, rok plaćanja, potpis odgovorne osobe naručitelja.
Izravno ugovaranje u pravilu se provodi za nabavu robe, usluga i radova čija je procijenjena vrijednost manja od 7.000,00 eura.
IV. PROVEDBA POSTUPKA JEDNOSTAVNE NABAVE

Članak 7.

Postupak jednostavne nabave pripremaju i provode osobe koje za to ovlasti općinski načelnik.

Ovlaštene osobe ne moraju posjedovati važeći cerifikat u području javne nabave.
Članak 8.

Ponude u postupku javnog prikupljanja ponuda i u ograničenom prikupljanju ponuda dostavljaju se u pisarnicu naručitelja neposrednom predajom, putem ovlaštenog pružatelja poštanskih usluga ili druge odgovarajuće kurirske službe.


Rok za dostavu ponuda mora biti primjeren predmetu nabave i ne smije biti kraći od pet dana od dana slanja poziva na dostavu ponuda u postupcima iz stavka 1. ovoga članka, osim u slučaju žurne nabave.


V. DOKUMENTACIJA U POSTUPKU JEDNOSTAVNE NABAVE

Članak 9.

Poziv na dostavu ponude iz članaka 4. i 5. ovog Pravilnika, mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude. 

Članak 10.
Ovlaštene osobe u postupku jednostavne nabave vode zapisnik o otvaranju, pregledu i rangiranju ponuda te predlažu odabir ponude prema kriterijima za odabir iz članka 12. ovog Pravilnika. 


U postupcima jednostavne nabave ne provodi se javno otvaranje ponuda.

Članak 11.

Odluka o odabiru ponude u postupcima nabave iz članka 4. i 5. ovog Pravilnika dostavlja se svakom ponuditelju na dokaziv način  zajedno s preslikom zapisnika o otvaranju, pregledu i rangiranju ponuda.


Odluka o poništenju postupka dostavlja se svakom ponuditelju na dokaziv način.

VI. KRITERIJ ZA ODABIR PONUDE U POSTUPKU JEDNOSTAVNE NABAVE

Članak 12.

Kriterij za odabir ponude su najniža cijena ili ekonomski najpovoljnija ponuda.

Kriterij za odabir ponude određuje se u pozivu za dostavu ponuda.

Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operatini troškovi, ekonomičnost, datum isporuke i rok isporuke ili rok izvršenja, jamstveni rok i drugo.


VII. SKLAPANJE I IZVRŠENJE UGOVORA

Članak 13.

S odabranim ponuditeljem sklapa se ugovor koji mora biti u skladu s uvjetima određenima u pozivu na dostavu ponude i odabranom ponudom.
Članak 14.

Naručitelj je obvezan kontrolirati izvršenje sklopljenih ugovora na temelju provedenog postupka jednostvane nabave. 


VIII. REGISTAR UGOVORA JEDNOSTAVANE NABAVE

Članak 15.

Naručitelj je obvezan voditi registar sklopljenih ugovora i okvirnih sporazuma jednostavne nabave za predmete nabave čija je vrijednost bez PDV-a jednaka ili veća od 2.650,00 eura i objaviti ga na svojim internetskim stranicama i u elektroničkom oglasniku javne nabave te ga po potrebi ažurirati.

IX. PRIJELAZNA I ZAVRŠNA ODREDBA

Članak 16.

Stupanjem na snagu ovog Pravilnika prestaje važiti Pravilnik o provedbi postupka jednostavne nabave u Općini Novo Virje. KLASA: 023-01/17-01/03, URBROJ: 2137/22-17-1 od 12. travnja 2017. godine, KLASA: 023-01/17-01/05, URBROJ: 2137/22-17-1 od 16. kolovoza 2017. godine, KLASA: 023-01/18-01/07, URBROJ: 2137/22-18-1 od 9. lipnja 2018. godine i KLASA: 023-01/18-01/08, URBROJ: 2137/22-18-1 od 12. srpnja 2018. godine.

Članak 17.

Ovaj Pravilnik stupa na snagu osmog dana od dana objave u „Službenom glasniku Koprivničko-križevačke županije“.
OPĆINSKO VIJEĆE

OPĆINA NOVO VIRJE
KLASA: 406-03/23-01/07
URBROJ: 2137-22-23-1
Novo Virje, 20. prosinca 2023.
                                                                                                                                          POTPREDSJEDNICA
Marina Bušić
